กลต.เฮียริ่งยกเครื่องเปิดเผยข้อมูลกองทุนรวม
ก.ล.ต. เตรียมปรับปรุงเอกสารและเปิดเผยข้อมูลกองทุนรวม เอื้อประโยชน์ผู้ลงทุน จึงเปิดให้แสดงความคิดเห็น (เฮียริ่ง) ก่อนยกร่าง 14 มี.ค.นี้
9 มี.ค. 2554

ก.ล.ต. เตรียมปรับปรุงเอกสารและเปิดเผยข้อมูลกองทุนรวม เอื้อประโยชน์ผู้ลงทุน จึงเปิดให้แสดงความคิดเห็น (เฮียริ่ง) ก่อนยกร่าง 14 มี.ค.นี้
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ก.ล.ต. เตรียมยกเครื่องเอกสารและการเปิดเผยข้อมูลของกองทุนรวม ให้ชัดเจนและเข้าใจง่าย  โดยจะปรับปรุงการเปิดเผยข้อมูลในเอกสาร 3 รายการ ได้แก่ รายละเอียดโครงการจัดการกองทุนรวม ข้อผูกพันระหว่างผู้ถือหน่วยกับบริษัทจัดการ และหนังสือชี้ชวน ซึ่งครั้งนี้ได้นำหลักการที่ได้รับฟังความคิดเห็นจากผู้ที่เกี่ยวข้องแล้วมายกร่างประกาศ และเพื่อให้มั่นใจว่าจะประกาศที่ออกต่อไปมีประโยชน์และสอดคล้องกับทางปฏิบัติอย่างแท้จริง   ก.ล.ต. จึงขอรับฟังความคิดเห็นร่างประกาศในเรื่องดังกล่าว โดยจะเปิดจนถึงวันที่ 14 มี.ค.2554 
การปรับปรุงเอกสารและการเปิดเผยข้อมูลของกองทุนรวมครั้งนี้จะเป็นประโยชน์ต่อทั้งผู้ลงทุนและบริษัทหลักทรัพย์จัดการกองทุน โดยมีวัตถุประสงค์และแนวทางในการปรับปรุง ได้แก่ (1) จัดหมวดหมู่ข้อมูล ลดความซ้ำซ้อน  (2) การแก้ไขข้อมูลที่ไม่มีสาระสำคัญทำได้ง่ายขึ้น  (3) เพิ่มข้อมูลให้ข้อผูกพันระหว่างบริษัทจัดการและผู้ลงทุนครบถ้วนมากขึ้น และ (4) ข้อมูลในหนังสือชี้ชวนให้มีข้อมูลประกอบการตัดสินใจที่เพียงพอและเข้าใจง่าย เช่น แสดงข้อมูลปัจจัยที่มีผลต่อผลตอบแทนของกองทุน ปัจจัยความเสี่ยง และแผนภาพแสดงตำแหน่งความเสี่ยงของกองทุน (risk spectrum) ไว้ในส่วนแรกของหนังสือชี้ชวน เป็นต้น
ในการนี้ ก.ล.ต. ได้เผยแพร่หลักการปรับปรุงแก้ไขเอกสารและตัวอย่างเอกสาร รวมถึงร่างประกาศไว้ที่เว็บไซต์ของ ก.ล.ต. (www.sec.or.th)  จึงขอเชิญผู้ที่เกี่ยวข้องและผู้ที่สนใจร่วมแสดงความคิดเห็นได้จนถึงวันที่ 14 มี.ค.2554 ที่เว็บไซต์ดังกล่าว หรือทางโทรสารหมายเลข 0-2263-6301, 0-2695-9815 และ 0-2695-9825 หรือทาง e-mail ที่ [email protected], [email protected] และ [email protected]